《冬日扈从还南京随驾出丽正门马上作》
明代·曾棨

朝随六龙驾，远别黄金台。
万乘出都门，旭日净浮埃。
翠华正飞扬，玉辇从天回。
羽林罗猛士，夹道驰云雷。
回首望玉京，城阙何壮哉。
海水向东流，西山郁崔嵬。
上有五色云，垂辉映蓬莱。
壮游惬周览，欲去仍迟回。
策马天仗间，夙昔长追陪。
古来词翰臣，岂但邹与枚？至今百世下，声誉扬九垓。

作者简介：曾棨（1372-1432） 字子棨，号西墅，江西永丰人。明永乐二年状元，人称“江西才子”。其为文如泉涌，廷对两万言不打草稿。曾出任《永乐大典》编纂。曾棨工书法，草书雄放，有晋人风度。